**Te respiram plângând**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am așteptat să-ntorc o filă nouă

Din basmul cu-armăsari hrăniți cu jar,

Vacanța-i gata, iar afară plouă,

Am ars de dorul tău, nu ai habar

Ce lungi mi-au fost în nopți caniculare

Secundele pustii mușcând hain

Singurătatea mea și nicio boare

Nu m-a curtat, doar un pahar cu vin

Îmi alina spre dimineață boala,

Când te visam trecând la trap pe murg

Și vântu-ți pieptăna părul ca smoala -

Te respiram plângând până-n amurg.

- Apun încet iluziile verii

Trecând la pas întins peste câmpii

Pe cai arabi. Poveştile tăcerii

Le scriu pe cer de când te-aştept să vii.

Încalc promisiuni de bună voie

Şi mă îmbăt cu vise-n primul han,

Prezenţa ta de-acum e o nevoie

Ce n-o-nțelege inima, Ioan.

Dezbatem teorii inexistente

Uitate-n timp sub scara unui gând

Şi împărţim iubirea în momente

Când te respir şi mă respiri plângând.

Ioan Grigoraș Liliana Trif